366 temas ondersteun deur teksverse en 'n unieke kerngedagte om gelowige vroue te bemoedig.
Ook beskikbaar in Engels onder die titel The Pocket Bible Devotional for Women
Norma Rossouw is 'n vreugdevolle vrou met passie vir die bediening waarvoor God haar geroep het. Sy het al talle leiersposisies in die kerk beklee, maar haar leiding as ma vir G.J. is die een wat haar die naaste aan die hart lê. Sy is getroud met Gert en is bevoorreg om die vrede van 'n plaas-lewe te kan geniet.
Liewe vrou, God het jou fyn aanmekaargeweef, en jou hart het Hy gevorm om met deernis te kan liefhê, om ruim te kan gee en om mense te versorg met 'n blymoedige hart. Jou waarde is baie meer as dié van korale, dogter van die almagtige Koning! Daarna het Hy geglimlag oor jou, want dit was vir Hom goed. Hy het stukkies van Homself in jou ingebou en Hy het geweet daar wag groot en wonderlike dinge vir jou lewe. Hy ken jou drome en elke begeerte van jou hart.
In sy Woord het Hy baie beloftes en skatte spesiaal vir jou opgesluit sodat jy dit elke dag sal ontdek met die lees van die Bybel. Soos die manna in die woestyn elke oggend nuut was, so is God se Woord jou manna elke oggend. Tel dit op en leef van elke woord wat uit sy mond kom. In jou verhouding met Hom ontdek jy sy droom vir jou en leer jy sy Vaderhart ken. Daarom is dit so belangrik dat jy elke dag
die Bybel sal lees en die woorde diep in jou hart sal bêre, so asof dit jou en God se geheim is. Deur daagliks by die Woord uit te kom en tyd saam met God deur te bring, sal jy al meer van Hom waarlik leer ken. Maria het gekies om by die voete van Jesus te sit en leer terwyl haar ontstelde sussie, Marta, besig was om te bedien. Jesus het genome dat Maria die beste deel gekies het en dat niemand dit van haar sal kan wegvat nie.
En boonop is hierdie sakpas-Bybel 'n lekker grootte om sommer maklik in jou handsak te pas sodat jy hom oral saam met jou kan dra. Om vrou te wees, het deesdae sy eie uitdagings en hierdie sakpas-Bybel wil jou begelei deur Skrif te gee oor 'n hele paar van hierdie uitdagings. By elke tema, een vir elke dag van die jaar, is daar 'n aantal tekste om God se hart te hoor oor hierdie spesifieke saak. Hiermee saam kom 'n oordenking om jou hart in ooreenstemming met Syne te laat klop.